Diari Oficial de la Generalitat Valenciana


Sumari del DOGV 6833, del 03-08-2012 (2012/7286)

Notificació per la qual s'acorda l'inici de l'expedient amb vista a la resolució de la condició d'agent urbanitzador del sector 2-E del PGOU.
---------------------------------------------------------------------------------------------------------------------------------------------

### Dades del document

Número de DOGV
:   6833

Data del DOGV
:   03-08-2012

Secció del DOGV
:   V. ANUNCIS - C) ALTRES ASSUMPTES

Número del document
:   2012/7286


Organisme emissor
:   Ajuntament de Caudete de Las Fuentes

Tipus de document
:   Anunci

Notificació per la qual s'acorda l'inici de l'expedient amb vista a la resolució de la condició d'agent urbanitzador del sector 2-E del PGOU. [2012/7286]  
José Luis Guaita Mateo, com a alcalde president de l'Ajuntament de Caudete de las Fuentes (València).  
Atés que ha sigut impossible la notificació per correu ordinari certificat i amb justificant de recepció a Palmiro Soriano Frasquete, com a administrador únic d'Atlas Compañía Urbanizadora, SL, amb motiu de l'expedient de resolució de la condició d'agent urbanitzador del sector 2-E, es publica íntegrament la notificació, a l'efecte de donar audiència a l'interessat, el text de la qual és com segueix:  
«En sessió plenària de data 5 de desembre de 2011, es va acordar el següent acord, que transcrit literalment diu així:  
«Seté. Incoació de l'expedient de resolució de la condició d'agent urbanitzador del sector 2-E a Atlas Compañía Urbanizadora, SL.  
En relació amb l'expedient per a promoure el desenvolupament de l'actuació integrada del sector 2-E de sòl urbanitzable industrial del Pla General d'Ordenació Urbana de Caudete de las Fuentes.  
I. Antecedents de fet  
El Ple de l'Ajuntament, en la sessió celebrada el 23 de maig de 2008, va aprovar el programa d'actuació integrada per al desenvolupament del sector 2-E de sòl urbanitzable industrial del Pla General d'Ordenació Urbana de Caudete de las Fuentes, i el va adjudicar a la mercantil Atlas Compañía Urbanizadora, SL.  
L'esmentat acord es va publicar en el Diari Oficial de la Comunitat Valenciana número 5793, de 26 de juny de 2008, i es va notificar a l'adjudicatari en data 3 de juny de 2008, registre d'eixida número 472, amb justificant de recepció de 5 de juny de 2008.  
A l'efecte del que disposa l'article 138, apartats 1 i 2, i el 140.3 de la Llei 16/2005, de 30 de desembre, Urbanística Valenciana (d'ara en avant LUV), i la base 10 de les bases particulars reguladores de l'esmentat programa, amb data 12 de juny de 2008, registre d'eixida número 564, es va remetre a la mercantil Atlas Compañía Urbanizadora, SL, un comunicat mitjançant el qual se l'emplaçava a acreditar davant de l'Ajuntament de Caudete de las Fuentes la constitució de la garantia definitiva com a pas previ a la formalització del contracte per al desenvolupament i execució del programa, i se li va concedir per a això un termini de 15 dies comptadors des de la notificació de l'acord d'aprovació i adjudicació d'este, açò és, fins al 23 de juny de 2008.  
Arribat el dia 23 de juny de 2008, açò és, transcorregut el termini de 15 dies, l'urbanitzador seleccionat no va presentar la garantia exigida.  
Fora de termini, el 27 de juny de 2008, registre d'entrada número 575, Palmiro Soriano Frasquet, en nom i representació d'Atlas Compañía Urbanizadora, SL, presenta un escrit a l'Ajuntament de Caudete de las Fuentes en què formula proposta de garantia real definitiva del programa d'actuació integrada del sector 2-E.  
El 9 de juliol de 2008, 10 dies hàbils després, registre d'entrada número 621, Palmiro Soriano Frasquet, en nom i representació d'Atlas Compañía Urbanizadora, SL, presenta un nou escrit en què ratifica en la proposta de prestar garantia real definitiva, adoptant unilateralment l'opció b) de les propostes realitzades en el seu anterior escrit de 27 de juny, en concret la "Cessió de drets de cobrament d'habitatges i/o altres drets de cobrament".  
El mateix 9 de juliol de 2008, registre d'eixida 609, l'Ajuntament de Caudete de las Fuentes comunica a la mercantil Atlas Compañía Urbanizadora, SL, que l'admissió o no de la garantia real proposada com a garantia definitiva, no prevista en les bases particulars, no serà decidida unilateralment per l'agent urbanitzador, sinó que serà l'Ajuntament qui resoldrà després de l'estudi d'esta per part de l'assessoria jurídica, i li comunica que disposa d'un termini de tres mesos per a resoldre de conformitat amb el que disposa l'article 42.3.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener.  
El 25 de setembre de 2008, registre d'eixida número 802, es trasllada a la mercantil Atlas Compañía Urbanizadora, SL, la Resolució de l'Alcaldia número 115/08, de 4 de setembre, mitjançant la qual se li notifica la inadmissió de la garantia real com a mitjà per a prestar la garantia definitiva en l'expedient de programació relatiu al programa per al desenvolupament del sector 2-E, de conformitat amb el que disposa l'article 286.1.l del Decret 67/2006, de 19 de maig, pel qual s'aprova del Reglament d'Ordenació i Gestió Territorial i Urbanística (d'ara en avant ROGTU), i la base 10 de les bases particulars reguladores de l'esmentat programa; i se li concedeix un nou termini de 10 dies perquè constituïsca la garantia financera definitiva, i se li adverteix expressament que si no presenta esta garantia dins del termini establit i en la forma escaient s'entendrà resolta l'adjudicació segons el que disposa l'article 143.2 de la LUV.  
El 8 d'octubre de 2008, registre d'entrada 868, Palmiro Soriano Frasquet, en nom i representació d'Atlas Compañía Urbanizadora, SL, presenta un escrit semblant al de 9 de juliol de 2008 acompanyat d'informe jurídic en què continua proposant la garantia real com a mitjà per a prestar la garantia definitiva en l'expedient de programació relatiu al programa per al desenvolupament del sector 2-E.  
En este sentit, el 5 de novembre de 2008, registre d'eixida número 921, es trasllada a la mercantil Atlas Compañía Urbanizadora, SL, la Resolució de l'Alcaldia número 144/08, de 24 d'octubre, mitjançant la qual se li notifica novament la inadmissió de la garantia real com a mitjà per a prestar la garantia definitiva en l'expedient objecte d'este informe, i se li concedeix un nou termini de 20 dies perquè constituïsca la garantia financera definitiva. En l'esmentada resolució es fa constar que en "pel que fa al pronunciament amb referència a la no-admissió de garantia real és un acte definitiu, contra el qual es pot interposar, potestativament, un recurs de reposició dins del termini d'un mes, o directament un recurs contenciós administratiu davant dels jutjats contenciosos administratius en el termini de dos mesos comptadors des de l'endemà de la recepció d'esta notificació".  
A hores d'ara, i transcorreguts més de 36 mesos des de la notificació de la Resolució de l'Alcaldia 144/08, de 24 d'octubre de 2008, l'urbanitzador seleccionat no ha presentat la garantia definitiva exigida en la legislació urbanística i les bases particulars corresponents, ni ha presentat cap recurs.  
A tot això cal afegir:  
a. Que la mercantil Atlas Compañía Urbanizadora, SL, també és adjudicatària del programa d'actuació integrada del sector 2-A de Caudete de las Fuentes, les obres d'urbanització del qual haurien d'haver conclòs el 8 de novembre de 2008 després d'una pròrroga de 90 dies. Obres que va abandonar a finals de 2009, i les va deixar inacabades i completament paralitzades, i a dia de hui és l'Ajuntament de Caudete de las Fuentes qui les està executant mitjançant el procediment d'execució subsidiària.  
b. Que la mercantil Atlas Compañía Urbanizadora, SL, va presentar per dues vegades la sol·licitud d'inici de programació del sector 2-C del Pla General d'Ordenació Urbana de Caudete de las Fuentes, i per dues vegades es va haver de declarar desert el concurs pel fet de no haver presentat dins del termini establit i en la forma escaient la documentació requerida.  
c. Que la mercantil Atlas Compañía Urbanizadora, SL, va presentar per tres vegades la sol·licitud d'inici de programació de la unitat d'execució en sòl urbà limítrof al sector 2-A, i per tres vegades s'hi va anul·lar: la primera per declarar-se desert el concurs i la segona i tercera com a resultat de no presentar la garantia provisional exigida de conformitat amb el que disposa l'article 140.1 de la LUV.  
II. Fonaments de dret  
Segons el que disposa l'article 143.2 de la Llei 16/2005, de 30 de desembre, Urbanística Valenciana (LUV), "seran causes de resolució de l'adjudicació del programa les derivades de la incapacitat legal sobrevinguda de l'urbanitzador per a l'exercici de la seua tasca i les altres previstes en la legislació general aplicable a les seues relacions amb l'Administració, incloent-hi la falta de prestació de garanties o de subscripció del contracte que formalitze els compromisos contrets davant d'esta, així com l'incompliment greu d'estos?".  
L'article 143.4 de la LUV estableix que la "resolució de l'adjudicació l'acordarà l'Administració actuant, amb el dictamen previ del Consell del Territori i el Paisatge, que podrà ser instat també per l'urbanitzador. Sense perjudici de les responsabilitats econòmiques que siguen procedents, això determinarà la cancel·lació de la programació i la subjecció de l'àmbit de l'actuació al règim del sòl urbanitzable sense programació".  
En este sentit, l'article 342.1 i 342.2 del ROGTU estableix que la resolució del contracte amb l'urbanitzador "el disposarà l'òrgan de contractació, d'ofici o, si escau, a instàncies de l'urbanitzador.  
2. Per a la resolució del contracte caldrà instruir el procediment per a declarar l'extinció del contracte, i els efectes que se'n deriven de la resolució. En tot cas, hauran de substanciar-se els tràmits següents:  
a. Quan la resolució s'inste d'ofici, audiència a l'urbanitzador per un termini mínim de 10 dies naturals.  
b. En este cas, i sempre que es propose la confiscació de la fiança, també es donarà audiència pel mateix termini a qui haguera avalat o garantit l'urbanitzador.  
c. El tècnic d'Urbanisme i el secretari de l'Ajuntament emetran un informe en el termini màxim de 15 dies naturals.  
d. Serà preceptiva l'emissió prèvia d'un informe favorable pel Consell del Territori i el Paisatge. L'informe ha de ser emés en el termini de dos mesos des que la sol·licitud de l'Administració actuant tinga entrada al Registre del Consell del Territori i el Paisatge. De conformitat amb la legislació reguladora del procediment administratiu comú, l'informe té caràcter determinant, per la qual cosa la seua falta d'emissió impedirà la continuació del procediment.  
3. Quan la causa de resolució siga la realització de pràctiques manifestament restrictives de la competència en el mercat immobiliari, l'efectiva concurrència d'esta causa l'haurà de valorar el Tribunal de Defensa de la Competència. Només podrà resoldre's el contracte quan este informe siga favorable".  
L'article 140 de la LUV remet, quant a la forma de constitució i efectes de les garanties, al Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques (LCAP). En este sentit, l'article 41.1 de la LCAP estableix que l'"adjudicatari haurà d'acreditar en el termini de 15 dies, comptadors des que se li notifique l'adjudicació del contracte, la constitució de la garantia definitiva. Si no es compleix este requisit per causes imputables a l'adjudicatari, l'Administració declararà resolt el contracte".   
Així mateix, l'article 54.3 de la LCAP disposa que "quan per causes imputables al contractista no poguera formalitzar-se el contracte dins del termini indicat, l'Administració podrà acordar la resolució d'este, i serà un tràmit necessari l'audiència de l'interessat i, quan el contractista formule oposició, l'informe del Consell d'Estat o òrgan consultiu equivalent de la comunitat autònoma respectiva. En este supòsit serà procedent la confiscació de la garantia provisional i la indemnització dels danys i perjudicis ocasionats".   
En el mateix sentit es pronuncia l'actual Llei de Contractes del Sector Públic (LCSP), Llei 30/2007, de 30 d'octubre. Així, l'article 87 estableix que l'"adjudicatari provisional del contracte haurà d'acreditar en el termini assenyalat en l'article 135.4, la constitució de la garantia. Si no es compleix este requisit per causes imputables a este, l'Administració declararà decaiguda l'adjudicació provisional a favor seu, i aplicarà el que disposa l'article 135.5". Este termini, segons l'esmentat article 135.4, és de 15 dies hàbils.  
Finalment, l'article 140 de LCSP estableix que "quan per causes imputables al contractista no s'haguera formalitzat el contracte dins del termini indicat, l'Administració podrà acordar la resolució d'este, així com la confiscació de la garantia provisional que, si escau, s'haguera constituït, i s'aplicarà el que disposa l'article 195.3.a pel que fa a la intervenció del Consell d'Estat o òrgan autonòmic equivalent en els casos en què el contractista formule oposició".  
  
Cecilio Martínez Ezquerro (PSOE) fa constar en acta la necessitat que en este assumpte s'hauria d'exigir responsabilitats penals a la corporació anterior i a la seua gestió. Cecilio Martínez Ezquerro exposa que el PAI no es pot iniciar sense aval i que l'aval es reclama després d'haver-se iniciat el PAI cosa per la qual hi ha una responsabilitat del Ple i demana que s'analitze l'assumpte del conveni al més prompte millor; José Luis Guaita Mateo, com a alcalde president, li respon que a tot això se li contestarà per escrit.  
Vist tot el que antecedeix, el Ple acorda, per 6 vots a favor dels membres següents: José Luis Guaita Mateo (PP), Roberto García García (PP), Vanesa López Guijarro (PP), Andrés Broseta Eslava (PP); Carlos Javier Iranzo Pérez Duque (OIV); Rafael Giménez Monterde (OIV); i una abstenció de Cecilio Martínez Ezquerro (PSOE).  
Primer. Acordar l'inici d'expedient amb vista a la resolució de la condició d'agent urbanitzador del sector 2-E del Pla General d'Ordenació Urbana de Caudete de las Fuentes, que té la mercantil Atlas Compañía Urbanizadora, SL.  
Segon. Concedir tràmit d'audiència, per un termini de 10 dies naturals, a l'agent urbanitzador Atlas Compañía Urbanizadora, SL, a fi que manifesten i aporten els documents que més els convinguen.  
  
Tercer. Concedir tràmit d'audiència, per un termini de 10 dies naturals, a l'entitat Bancaixa, com a avalista de la mercantil Atlas Compañía Urbanizadora, SL.  
Quart. Sol·licitar, una vegada conclòs el tràmit d'audiència, dictamen del Consell de Territori i Paisatge, així com al Consell Jurídic Consultiu de la Comunitat Valenciana».  
Cosa que us comuniquem perquè en prengueu coneixement i efectes, i se us fa saber que contra esta resolució, que posa fi a la via administrativa, podeu interposar, alternativament, o recurs de reposició potestatiu, en el termini d'un mes comptador des de l'endemà de la recepció d'esta notificació, davant de l'alcalde president d'este Ajuntament, de conformitat amb els articles 116 i 117 de la Llei 30/1992, de 26 de novembre, de Règim Jurídic i Procediment Administratiu Comú, o un recurs contenciós administratiu davant dels jutjats contenciosos administratius en el termini de dos mesos comptador des de l'endemà de la recepció d'esta notificació, de conformitat amb l'article 46 de la Llei 29/1998, de 13 de juliol, de la Jurisdicció Contenciosa Administrativa. Si opteu per interposar el recurs de reposició potestatiu, no podeu interposar el recurs contenciós administratiu fins que aquell siga resolt expressament o se n'haja produït la desestimació per silenci. Així mateix, podeu exercitar qualsevol altre recurs que considereu pertinent.  
  
  
Caudete de las Fuentes, 18 de juny de 2012.- L'alcalde: José Luis Guaita Mateo.